REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj:06-2/65-21

19. april 2021. godine

B e o g r a d

**Z A P I S N I K**

**11. SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU,ODRŽANE 09. MARTA 2021. GODINE**

Sednica je počela u 8,15 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Sanja Lakić, doc. dr Mihailo Jokić, Đorđe Komlenski, Nebojša Pavlović, Nenad Baroš, Jelena Žarić Kovačević, Daniel Đivanović i Sanja Jefić Branković.

Sednici je prisustvovao i: Nevena Veinović zamenik člana Velibora Milojičića, Vesna Krišanov zamenik člana Biljane Pantić Pilje i Dubravka Kralj zamenik člana Vladana Zagrađanina.

Sednici nisu prisustvovali članovi Odbora: dr Aleksandar Martinović, Žarko Mićin, Đorđe Dabić, Dragan M. Marković i Toma Fila, niti njihovi zamenici.

Sednici su prisustvovali i: Vladimir Vinš, viši savetnik u Ministarstvu pravde.

**Pre utvrđivanja dnevnog reda Odbor je jednoglasno usvojio zapisnike sa 4,5,6. i 7. sednice Odbora.**

Predsednik Odbora je stavio na glasanje, a članovi i zamenici članova Odbora su jednoglasno utvrdili sledeći

D n e v n i r e d:

1. Razmatranje Predloga kandidata za izbor članova Veća Agencije za sprečavanje korupcije, koji je podnelo Ministarstvo pravde (119-267/21 od 18. februara 2021. godine);

2. Utvrđivanje Predloga odluke o prestanku funkcije predsednika Prekršajnog suda u Negotinu; Osnovnog suda u Kruševcu i Osnovnog suda u Novom Pazaru (119-2158/20 od 21.12.2020. godine; 118-27/21 od 08.01.2021. godine i 118-28/21 od 08.01.2021. godine).

**PRVA TAČKA –** Razmatranje Predloga kandidata za izbor članova Veća Agencije za sprečavanje korupcije, koji je podnelo Ministarstvo pravde (119-267/21 od 18. februara 2021. godine).

Predsednik Odbora je upoznao prisutne sa pojedinim članovima Zakona o sprečavanju korupcije, a koji se odnose na postupak izbora članova Veća Agencije za sprečavanje korupcije. Predsednik je naglasio da je ministar pravde Maja Popović Narodnoj skupštini dostavila predlog 19 kandidata koji su na odgovarajućem testu ostvarili najmanje 80 bodova i koji su položili deo testa na kome se ocenjuje profesionalni integritet.

Predsednik Odbora je obavestio prisutne da je ministar pravde dopisom 119-267/21-3, od 02. marta 20121. godine povukla predlog za kandidata Dejana Milića, pod rednim brojem 12 navedenog predloga.

**Vladimir Vinš** je upoznao prisutne o postupku izbora članova Veća. Rekao je da je na raspisani konkurs podneto 26 prijava, od kojih je jedan učesnik preminuo, 2 učesnika nisu pristupila polaganju testa, 4 učesnika je ostvarilo manje od 80 bodova na testu. Vinš je naglasio da je konačna rang lista od ukupno 19 kandidata objavljena 12. februara 2021. godine.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i predložio:

* Da Odbor konstatuje da je ministar pravde Predlog kandidata za izbor članova Veća Agencije za sprečavanje korupcije utvrdila kao ovlašćeni predlagači, u skladu sa članom 24. stav 1. Zakona o sprečavanju korupcije.
* Da Odbor konstatuje da je ministar pravde Maja Popović Narodnoj skupštini predložila 19 kandidata, koji su u skladu sa navedenim članom zakona na delu testa na kojem se ocenjuje stručna osposobljenost, znanje i veštine ostvarili najmanje 80 bodova i koji su položili deo testa na kome se ocenjuje profesionalni integritet.
* Da Odbor konstatuje da je ministar pravde, kao ovlašćeni predlagač, dopisom 01 Broj 119-267/21-3 od 02. marta 2021. godine, povukla predlog za kandidata Dejana Milića, rukovodioca Grupe za istraživanje u Sektoru za sprečavanje korupcije i analitiku Agencije za sprečavanje korupcije, pod rednim brojem 12 navedenog predloga.
* Da Odbor odluči da predloži Narodnoj skupštini da razmotri Predlog kandidata za izbor članova Veća Agencije za sprečavanje korupcije i donese odluku o izboru pet članova Veća, u skladu sa članom 20. stav 2. Zakona o sprečavanju korupcije.
* Da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedene predloge.

**DRUGA TAČKA -** Utvrđivanje Predloga odluke o prestanku funkcije predsednika Prekršajnog suda u Negotinu; Osnovnog suda u Kruševcu i Osnovnog suda u Novom Pazaru (119-2158/20 od 21.12.2020. godine; 118-27/21 od 08.01.2021. godine i 118-28/21 od 08.01.2021. godine).

Predsednik Odbora je obavestio prisutne da je predsednik Prekršajnog suda u Negotinu Ljubica Marinković dopisom zatražila od Narodne skupštine da donese odluku o prestanku funkcija predsednika suda na lični zahtev.

Takođe, predsedavajući je obavestio prisutne da je predsednik Osnovnog suda u Kruševcu Slobodan N. Ivanović dopisom obavestio Narodnu skupštinu da je izabran za sudiju Apelacionog suda u Kragujevcu, kao i da je predsednik Osnovnog suda u Novom Pazaru Ana Pejčinović dopisom obavestila Narodnu skupštinu da je izabrana za sudiju Višeg suda u Novom Pazaru, te da su na osnovu člana 74. stav 1. Zakonom o sudijama nastupili razlozi da Narodna skupština donese odluku o prestanku funkcije predsednika suda u Osnovnom sudu u Kruševcu i Osnovnom sudu u Novom Pazaru.

Predsednik je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i predložio:

- Da Odbor utvrdi Predlog odluke o prestanku funkcije predsednika Prekršajnog suda u Negotinu; Osnovnog suda u Kruševcu i Osnovnog suda u Novom Pazaru, iz navedenih razloga;

- Da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedene predloge.

Sednica je završena u 8,40 časova.

SEKRETAR PREDSEDNIK

Sanja Pecelj Vladimir Đukanović